# Jacopo Francesco Riccati

Jacopo Francesco Riccati (Venècia, 28 de maig de 1676 - Treviso, 15 d'abril de 1754) va ser un matemàtic italià del segle xviii conegut per l'equació de Riccati.

## Vida

Jacopo Riccati era fill del comte Montino Riccati i la seva mare era de la poderosa família romana dels Colonna. El seu pare, que havia estudiat a Pàdua i havia fet molt per disseminar les idees de Newton a Itàlia, va morir quan ell només tenia deu anys, però la seva mare, que no es va tornar a casar, i un germà del seu pare li van donar una acurada educació. El 1687 va ingressar al col·legi jesuïta del nobles a Brescia i el 1693 a la Universitat de Pàdua per estudiar lleis. El seu interès per la ciència el va apropar a Stefano degli Angeli qui el va introduir en el càlcul diferencial, cosa que es convertiria en la seva passió.
Poc després de graduar-se en lleis el 1696, es va casar amb Elisabetta dei Conti d'Onigo amb qui va tenir divuit fills, dels quals només nou van arribar a l'edat adulta. Dos d'ells van ser també reconeguts científics: Vincenzo (matemàtic i metge) i Giordano (arquitectura i musicologia).
Va viure la major part de la seva vida a les seves propietats de Castelfranco Veneto, vila de la qual va ser alcalde durant nou anys i portant una vida senzilla i dedicada a l'administració de les seves propietats. Malgrat les seves obligacions, sempre va tenir temps pels seus estudis de matemàtiques que sempre va fer pel seu compte i mantenint correspondència amb els matemàtics de la seva època. Aquesta mena de vida el va portar a refusar les ofertes de presidir l'Acadèmia de les Ciències de Sant Petersburg, la càtedra de matemàtiques de la Universitat de Pàdua i un lloc d'assessor de la Cort austríaca.
En morir la seva esposa el 1749, es va traslladar a la seva casa de Treviso on va morir uns anys després.

## Obra

La seva obra, manuscrita o dispersa entre diverses revistes de l'època, es va publicar en quatre volums, editats pel seu fill Giordano, a Lucca entre 1761 i 1765 amb el títol de Opere del Conte Jacopo Ricatti Nobile Trevigiano. El Volum I conté un assaig sobre el sistema de l'univers i un tractat sobre els indeterminats en equacions diferencials de primer ordre, i la reducció dels de segon ordre i superiors; el Volum II s'ocupa dels principis i mètodes de la física; el Volum III de temes fisio-matemàtics; i el Volum IV, de temes filosòfics, eclesiàstics, retòrics, pràctics i acadèmics.
Riccati és recordat sobre tot per les seves contribucions a l'anàlisi matemàtica i, especialment, per l'estudi de l'equació diferencial no lineal que porta el seu nom: l'equació de Riccati, que, anys més tard, seria generalitzada per d'Alembert.

## Referències

* ↑ Maor, 2006, p. 144.
* ↑ Bittanti, 1991, p. 1.
* ↑ Bittanti, 1991, p. 1-2.
* ↑ Bittanti, 1996, p. 1599.
* ↑ Bittanti, 1996, p. 1600.
* ↑ Jungers, 2017, p. 9538.
* ↑ Truesdell, 1992, p. 4.
* ↑ Bagni, 1995, p. 7.

## Bibliografia

* Bagni, Giorgio T. «Le equazioni differenziali nelle opere di Jacopo e di Vincenzo Riccati» (en italià). Rivista di Matematica dell'Università degli Studi di Parma, Vol. 5, Num. 4, 1995, pàg. 7-13. ISSN: 0035-6298.
* Bittanti, Sergio. «Count Riccati and the Early Days of the Riccati Equation». A: Sergio Bittanti, Alan J. Laub, Jan C. Willems (eds.). The Riccati Equation (en anglès). Springer, 1991, p. 1-10. ISBN 978-3-642-63508-3.
* Bittanti, Sergio «History and Prehistory of the Riccati Equation» (en anglès). Proceedings of the 35th Conference on Decision and Control. IEEE, 1996, pàg. 1599-1604. DOI: 10.1109/CDC.1996.574247. ISSN: 0191-2216.
* Jungers, Marc «Historical perspectives of the Riccati equations» (en anglès). IFAC-PapersOnLine, Vol. 50, Num. 1, 2017, pàg. 9535-9546. DOI: 10.1016/j.ifacol.2017.08.1619. ISSN: 2405-8963.
* Maor, Eli. e: historia de un número (en castellà). Libraria, SA de CV, 2006. ISBN 968-5374-21-4.
* Truesdell, C. «Jacopo Riccati: un grande "savant" del 700. Vita, studi, carattere.». A: Gregorio Piaia, Maria Laura Soppelsa (eds.). I Riccati e la cultura della Marca nel Settecento europeo (en italià). L.S. Olschki, 1992, p. 1-26. ISBN 9788822239686.

## Enllaços externs

* O'Connor, John J.; Robertson, Edmund F. «Jacopo Francesco Riccati» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Westfall, Richard S. «Riccati, Iacopo Francesco» (en anglès). The Galileo Project, 1995. [Consulta: 13 novembre 2024].
* Natucci, A. «Riccati, Jacopo Francesco» (en anglès). Complete Dictionary of Scientific Biography, 2008. [Consulta: 13 novembre 2024].